[Video] Vrou in hof oor ‘rassistiese uitsprake’ ná rooftog‘n Skermskoot uit die video wat deur eNCA op YouTube gelaai is. Nóg ŉ eiendomsagent wat in die sop beland het oor rassistiese uitsprake verskyn Donderdag in die Randburg-landdroshof. Vicki Momberg se motorvenster is in Februarie stukkend geslaan deur ŉ grypdief. Sy het na aanleiding van die voorval ŉ woede-uitbarsting gehad wat deur ŉ omstander op kamera vasgelê is. Die video is wyd versprei op sosiale media. Die video wys hoe die vrou op haar selfoon praat en die k-woord gebruik en vir iemand sê swart mense in Johannesburg is “verskriklik” en sy is keelvol daarvoor. Wanneer polisiebeamptes opdaag om haar te help, snou sy hulle toe dat sy weier om deur ŉ swart polisiebeampte gehelp te word en sê sy sal slegs hulp van ŉ wit, bruin of Indiër beampte aanvaar. Die polisiebeampte probeer haar kalmeer, maar die vrou is skynbaar te emosioneel. Momberg het gesê dat sy erg getraumatiseerd was ná die voorval. Die Suid-Afrikaanse Menseregtekommissie (MRK) het ŉ klag teen haar aanhangig gemaak by die gelykheidshof. Momberg staan tereg op ŉ klag van crimen injuria. WAARSKUWING: Kru-taal word in die video gebruik en kykerdiskresie word aanbeveel.